Potrivit comunicatului, în luna aprilie a anului trecut, Administraţia Naţională Fiscală şi Vamală a descoperit 13 tone de precursori de MDMA într-un transport de containere de pe şantierul vamal din oraşul Sopron, iar câteva zile mai târziu, Poliţia Maghiară a confiscat alte 19 tone de materie primă pentru droguri, în două depozite în Budapesta.
În ambele locuri, materia primă a fost ascunsă printre bunuri legale: materii prime pentru îngrăşăminte, se mai precizează în comunicat.
În cadrul anchetei, poliţiştii au verificat o serie de firme de transport naţionale şi străine, şi au ajuns, astfel, la cel care a comandat transportul: o societate cu răspundere limitată cu asociat unic. Potrivit anchetei, compania a transportat mai întâi o cantitate mare de substanţe ilegale despre care susţinea că este magneziu sub formă de pulbere, într-un container maritim care venea din China şi a sosit în portul Hamburg, iar de acolo, transportul a ajuns în Ungaria pe cale rutieră, precizează comunicatul.
La două săptămâni de la operaţiunea din Ungaria, la cererea poliţiei maghiare, autorităţile germane de la Hamburg au verificat un transport care conţinea încă 11 tone de materii prime; substanţele ilegale confiscate aveau legătură tot cu firma maghiară.
Administratorul firmei a fost arestat în 18 martie; bărbatul de 50 de ani din localitatea Isaszeg a fost audiat în calitate de suspect, pentru facilitare de producţie de droguri.
Confiscarea şi distrugerea celor 32 de tone de precursori de droguri confiscate în Ungaria a fost iniţiată de Poliţia Maghiară, la Parchetul Judeţean Győr-Moson-Sopron, care supraveghează ancheta.
Cantitatea record de substanţe ilegale a fost distrusă în două etape: mai întâi au fost arse materiile prime confiscate din depozitele din Budapesta, iar apoi, precursorul descoperit la unitatea vamală de la Sopron.
Până la distrugere, ultimul transport a fost depozitat într-o unitate de poliţie din Győr, de unde a fost transferat cu măsuri stricte de securitate la unul dintre incineratoarele de deşeuri menajere din ţară, se arată în comunicat.